SK Úradný vestník Európskej únie C 280/10

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 280/05)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006. Námietky musia byť Komisii doručené v lehote šiestich mesiacov odo dňa tohto uverejnenia.

PREHĽAD

NARIADENIE RADY (ES) č. 510/2006

Žiadosť o registráciu podľa článku 5 a článku 17 ods. 2,

„HOŘICKÉ TRUBIČKY“

ES č.: CZ/PGI/005/0365/22.09.2004

CHOP ( ) CHZO ( X )

Toto zhrnutie slúži len na informatívne účely. Úplné podrobné informácie môžu zainteresované strany získať zo špecifikácií produktov v úplnom znení od vnútroštátnych orgánov uvedených v časti 1 alebo od útvarov Európskej komisie (1).

1. Príslušný orgán v členskom štáte:

Názov: Úřad průmyslového vlastnictví Adresa: Antonína Čermáka 2a CZ-160 68 Praha 6 Telefón: (420) 220 38 31 11 Fax: (420) 224 32 47 18 E-mail: posta@upv.cz

2. Žiadateľská skupina:

Názov: Sdružení výrobců Hořických trubiček Adresa: Klicperova 2171 CZ-508 01 Hořice Telefón: (420) 493 69 91 24 Fax: (420) 493 69 91 24 E-mail: svht@seznam.cz Zloženie: výrobcovia/spracovatelia ( X ) iné ( )

3. Druh výrobku:

Trieda 2.4: Pekárske výrobky, zákusky, koláče, cukrovinky alebo sušienky – oplátkové trubičky

4. Špecifikácia (zhrnutie požiadaviek v zmysle článku 4 ods. 2)

4.1 Názov: „Hořické trubičky“

4.2 Opis: Oplátkové trubičky z Hořic („Hořické trubičky“) majú dĺžku 5 až 19 cm, vnútorný priemer 10 až 20 mm, sú stáčané z jednej 0,9 až 1,2 mm hrubej oplátky. Sú svetlo-béžovej farby, oplátkovej vône a chuti; sú chrumkavé s hladkým povrchom a jemnými pórmi. Na ich výrobu sú potrebné tieto suroviny: pšeničná hladká múka na pečenie, sušené mlieko, rastlinný olej, sušené vaječné žĺtka, cukor a voda.

Vyrába sa niekoľko druhov Hořických trubičiek: plnené, plnené polomáčané, plnené celomáčané, posypané, posypané polomáčané a posypané celomáčané.

Posypané trubičky sú stočené z dvoch (prípadne jednej a pol) oplátok vymastených roztopeným maslom s prímesou medu a posypané zmesou cukru, nastrúhaných lieskových orieškov, prípadne mandlí, škorice, vanilky, hrozienok a kakaa.

Plnené trubičky sú plnené vyšľahaným tukovým krémom polotuhej konzistencie v rôznych príchutiach. Na výrobu plnky plnených trubičiek sa používajú tieto základné suroviny: stužený rastlinný tuk, cukor alebo náhradné sladidlo, kakao, sušené mlieko, sójová múka, vanilín, vanilka, prírodná alebo „prírodne identická“ aróma.

Polovičné máčanie alebo úplné máčanie plnených a posypaných trubičiek sa upravuje tukovo-čokoládovou polevou horko-mliečnej chuti.

4.3 Zemepisná oblasť: Kataster mesta Hořice a priľahlých obcí.

4.4 Dôkaz o pôvode: Každý výrobca vedie evidenciu dodávateľov surovín a takisto odberateľov hotových výrobkov. Na každom balení výrobku musia byť uvedené povinné údaje o výrobcovi, vrátane adresy, čo umožňuje vysledovateľnosť výrobku.

Štátna poľnohospodárska a potravinárska inšpekcia kontroluje výrobné postupy vrátane hygienických predpisov platných pre výrobu potravín a dodržiavania špecifikácie. Na základe kladného stanoviska tohto štátneho orgánu sa potvrdzuje pravosť výrobku.

4.5 Spôsob výroby: Z odvážených surovín sa pripraví tekuté cesto, ktoré sa preleje do zásobníku pečúceho stroja. Pečenie oplátok prebieha na elektricky vyhrievaných poloautomatických „kolotočoch“ pri teplote 150 – 160 °C. Po upečení sa oplátky nechávajú odstáť a potom sa ručne stáčajú pomocou valčekovej formičky na teplej platničke. Plnené trubičky sa potom na plničke plnia vyšľahaným tukovým krémom pripraveným z uvedených surovín. Prísady sa vyberajú podľa zvolenej príchuti. Posypané trubičky sú stočené z dvoch (prípadne jednej a pol) oplátok. Tieto oplátky sa najprv vymastia roztopeným maslom s prímesou medu a posypú zmesou cukru, nastrúhaných lieskových orieškov, prípadne mandlí, škorice, vanilky, hrozienok a kakaa (podľa príchute). Polomáčané trubičky sú potom z jednej alebo z oboch strán namáčané do tukovo-čokoládovej polevy. Môžu sa vyrábať aj celomáčané trubičky. Balenie Hořických trubičiek musí z dôvodu zachovania kvality a lepšej vysledovateľnosti prebiehať priamo u výrobcu.

4.6 Súvislosti: Je ľahko dokázateľné, že výrobcovia tohto združenia vychádzajú pri výrobe trubičiek z historických prameňov. Pri spracovávaní surovín dodržiavajú receptúry zodpovedajúce tradičnej Hořickej výrobe. Tradícia pretrváva vďaka predávaniu poznatkov a skúseností jednak bývalých zamestnancov, ale aj rodinných príslušníkov novo vznikajúcim subjektom.

Na charaktere Hořických trubičiek sa okrem tradičnej receptúry podieľajú aj špecifické vlastnosti múky (s nízkym obsahom lepku) a miestnej vody (málo mineralizovanej, mäkkej, čerpanej zo 100 m hlbokých vrtov). Vďaka týmto vlastnostiam je možné získať trubičky s osobitnými charakteristikami: sú výnimočne tenké, pórovité, chrumkavé, krehké, čo ale neznemožňuje ich stočenie.

Prvé historické zmienky o výrobe Hořických trubičiek vo vymedzenej zemepisnej oblasti sú z roku 1812, keď sa v rodine pani Líčkovej začali vyrábať sladké trubičky pri príležitosti rodinných osláv, ale aj ako príležitostné dary. Rodinnú receptúru výroby zdokonalil Karel Kofránek, cukrár, ktorý sa do rodiny priženil. V roku 1898 bol na jeho vynález – elektrický prístroj na výrobu oplátok – udelený patent. V tej dobe už boli Hořické trubičky vyrábané na komerčné účely a dokonca boli vyvážané do Nemecka, Anglicka, Francúzska, Turecka, Ameriky a Šanghaja. Získali takisto množstvo diplomov a ocenení na domácich i zahraničných výstavách. Po znárodnení v roku 1949 a až do roku 1962 boli vyrábané vo Fejtovej továrni a potom postupne pod hlavičkou niekoľkých národných podnikov. Po obnove trhového hospodárstva nadviazali členovia Združenia výrobcov Hořických trubičiek na tradíciu výroby Hořických trubičiek vo vymedzenom území. Po nevyhnutnej modernizácii výroby sa však naďalej dodržiavajú tradičné receptúry a postupy výroby.

O obľúbenosti Hořických trubičiek aj v súčasnosti svedčia články z celoštátnej aj regionálnej tlače (uverejnené v novinách: Mladá Fronta Dnes, Noviny Jičínska, Berounský den, atd) a mnoho výstavných úspechov (napr. EX Plzeň, Siesta, Olima, Salima). Spolu získali 65 ocenení a diplomov z najrôznejších domácich aj zahraničných výstav.

Vďaka svojej jedinečnosti bolo označenie „Hořické trubičky“ v roku 1994 zapísané v Českej republike ako označenie pôvodu pod č. 159.

4.7 Kontrolný orgán:

Názov: Státní zemědělská a potravinářská inspekce, inspektorát Hradec Králové Adresa: Březhradská 182 CZ-503 32 Hradec Králové Telefón: (420) 495 45 41 10 Fax: (420) 495 53 25 18 E-mail: hradec@szpi.gov.cz

4.8 Označovanie: HOŘICKÉ TRUBIČKY – názov výrobku musí byť dominantným prvkom prednej strany balenia.

4.9 Vnútroštátne požiadavky: —

(1) Európska komisia, Generálne riaditeľstvo pre poľnohospodárstvo a rozvoj vidieka, politika kvality poľnohospodárskych výrobkov, B-1049 Brusel.